Predkladacia správa

Materiál „Aktualizácia dlhodobého zámeru štátnej vednej a technickej politiky do roku 2015 (Stratégia Fénix)“ sa predkladá na základe Plánu práce vlády SR na rok 2011. 
Cieľom predkladaného materiálu je aktualizácia dokumentu Dlhodobý zámer štátnej vednej a technickej politiky do roku 2015 schváleného uznesením vlády SR č. 766/2007. Materiál nenahrádza schválený dlhodobý zámer, ale aktualizuje jeho znenie v tých častiach, ktorých sa ho dotýka. Tvorí tiež základ pre zostavenie dlhodobého zámeru štátnej vednej a technickej politiky po roku 2015.
Materiál pozostáva z nasledujúcich štyroch častí: 
1.      Úvod
2.      Prečo má Slovensko financovať výskum a vývoj z verejných zdrojov?
3.      Štruktúra štátnej podpory výskumu a vývoja
4.      Návrh postupu pri tvorbe akčného plánu plnenia aktualizovaného dlhodobého zámeru
Úvod  materiálu obsahuje základný pohľad na scénu vedy a techniky resp. výskumu a vývoja ako aktivít, prostredníctvom ktorých sa rozvíja veda a technika. Zároveň slúži ako východisko pre ďalšie úvahy.
Druhá časť materiálu je zameraná na formuláciu dôvodov, prečo má Slovenská republika financovať výskum a vývoj z verejných zdrojov. Jej jadrom je aktualizácia hlavných cieľov štátnej vednej a technickej politiky.
V tretej časti sa materiál venuje popisu štátnej podpory výskumu a vývoja z hľadiska jednotlivých aspektov, z ktorých sa skladá, teda z hľadiska jej štruktúry.
Štvrtá, záverečná časť materiálu, obsahuje návrh postupu pri tvorbe akčného plánu plnenia aktualizovaného dlhodobého zámeru. 
Súčasťou materiálu sú aj dve prílohy ilustrujúce postavenie Slovenska v medzinárodných porovnaniach týkajúcich sa oblasti výskumu a vývoja.
Materiál bol predložený na predbežné pripomienkové konanie v termíne 27.5. - 3.6. 2011. Všetky pripomienky relevantných gestorov boli do doložky vplyvov zapracované.
Materiál predpokladá negatívne vplyvy na rozpočet verejnej správy, pozitívne vplyvy na podnikateľské prostredie, pozitívne sociálne vplyvy, pozitívne vplyvy na informatizáciu spoločnosti, nemá vplyv na životné prostredie.
Materiál prešiel medzirezortným pripomienkovým konaním v termíne 13.6. – 24. 6. 2011 a na rokovanie vlády SR sa predkladá s rozporom s MH SR (financovanie aplikovaného výskumu).